দেড় বছর পর ফিরে এক ম্যাচ খেলেই বাদ হাসান আলী
দেড় বছরের বেশি সময় পর পাকিস্তানের টি-টোয়েন্টি দলে ফিরলেও এক ম্যাচ পরই বাদ পড়লেন হাসান আলী। ইংল্যান্ডের বিপক্ষে সিরিজ শুরুর দিন সকালে দল থেকে ছেড়ে দেওয়া হয়েছে এই পেসারকে। ফলে কাউন্টি দল ওয়ারউইকশায়ারে ফিরে যাচ্ছেন হাসান। বাদ পড়ার পর কার্যত টি-টোয়েন্টি বিশ্বকাপে খেলার আশাও শেষ হয়ে গেল তাঁর।
২০২২ সালের সেপ্টেম্বরে সর্বশেষ টি-টোয়েন্টি খেলা হাসানকে আয়ারল্যান্ড ও ইংল্যান্ডের বিপক্ষে সিরিজের দলে ডাকা হয়েছিল। আইরিশদের বিপক্ষে খেলা একমাত্র ম্যাচে (তৃতীয় টি-টোয়েন্টি) ৩ ওভারে ৪২ রান দেন হাসান। এরপর আজ এক সংবাদ বিজ্ঞপ্তিতে পাকিস্তান ক্রিকেট বোর্ড (পিসিবি) জানায়, ‘ফাস্ট বোলার হাসান আলীকে টি-টোয়েন্টি দল থেকে ছেড়ে দেওয়া হয়েছে। টিম ম্যানেজমেন্ট সিদ্ধান্ত নিয়েছে, হাসান আলী কাউন্টি ক্রিকেটে তার দায়বদ্ধতা মেটাবেন।’
প্রাথমিকভাবে হাসান আলীকে হারিস রউফের ‘ইনজুরি কাভার’ হিসেবে দলে নেওয়া হয়েছিল বলেও জানানো হয় ওই সংবাদ বিজ্ঞপ্তিতে। জাতীয় দল থেকে ছাড়া পাওয়া হাসানের আগামী শুক্রবার ওল্ড ট্রাফোর্ডে শুরু হতে যাওয়া ল্যাঙ্কাশায়ারের বিপক্ষে ওয়ারউইকশায়ারের দীর্ঘ সংস্করণের ম্যাচে খেলার কথা।
এখন পর্যন্ত টি-টোয়েন্টি বিশ্বকাপের জন্য কোনো প্রাথমিক দল ঘোষণা করেনি পাকিস্তান। বিশ্বকাপে খেলা বাকি ১৯টি দলই সেটি করেছে। আইসিসির নিয়ম অনুযায়ী, ২৫ মের মধ্যে ঘোষিত প্রাথমিক দলে তাদের অনুমোদন ছাড়াই পরিবর্তন আনা যাবে। তবে সে হিসাবেও ২৫ মের মধ্যে দল ঘোষণা করতে হবে পাকিস্তানকে।
ইংল্যান্ডের বিপক্ষে পাকিস্তানের চার ম্যাচের সিরিজটি শুরু হচ্ছে আজ। বাংলাদেশ সময় রাত ১১টা ৩০ মিনিটে লিডসের হেডিংলিতে শুরু হওয়ার কথা প্রথম ম্যাচ। সিরিজের পরের ৩টি ম্যাচ ২৫ মে এজবাস্টন, ২৮ মে কার্ডিফ ও ৩০ মে ওভালে। বিশ্বকাপের আগে দুই দলের জন্যই এটি হতে যাচ্ছে শেষ প্রস্তুতি। বিশ্বকাপের আগে আনুষ্ঠানিক কোনো প্রস্তুতি ম্যাচ নেই তাদের।
৬ জুন ডালাসে স্বাগতিক যুক্তরাষ্ট্রের বিপক্ষে ম্যাচ দিয়ে শুরু হবে পাকিস্তানের বিশ্বকাপ।
দেড় বছরের বেশি সময় পর পাকিস্তানের টি-টোয়েন্টি দলে ফিরলেও এক ম্যাচ পরই বাদ পড়লেন হাসান আলী। ইংল্যান্ডের বিপক্ষে সিরিজ শুরুর দিন সকালে দল থেকে ছেড়ে দেওয়া হয়েছে এই পেসারকে। ফলে কাউন্টি দল ওয়ারউইকশায়ারে ফিরে যাচ্ছেন হাসান। বাদ পড়ার পর কার্যত টি-টোয়েন্টি বিশ্বকাপে খেলার আশাও শেষ হয়ে গেল তাঁর।